Seuntjie sterf ná aansteekjel ontplofArno van Greunen. Foto: Facebook Arno van Greunen, die sewejarige seun van Meyerton in Gauteng wat voorverlede Saterdag erg gebrand het toe ŉ bottel aansteekjel (“cooking gel”) in sy pa se hande ontplof het, is Maandag oorlede. Arno se ma, Bernadine van Greunen, het Maandag die hartseer nuus aan Maroela Media meegedeel. Arno is in die pediatriese brandeenheid van die Chris Hani Baragwanath-hospitaal in Johannesburg oorlede. Hy het 45% persent derdegraadse brandwonde aan sy maag, bors, arms en gesig opgedoen. Sy longe het ook gebrand. Maroela Media het Donderdag berig hoe Arno, ŉ graad 2-leerling aan Laerskool Voorwaarts, die Saterdagmiddag saam met sy gesin fondue gehou het toe ‘n bottel met nagenoeg 1 liter-aansteekjel in sy pa, Schalk, se hande ontplof en Arno gebrand het. Lees meer hier. Arno van Greunen nadat hy in die hospitaal opgeneem is. Foto: Verskaf Riaan van der Merwe, ŉ prokureur van N Van der Merwe Prokureurs, het Maandag aan Maroela Media gesê genoeg mense is al deur die aansteekjel gebrand en hulle is besig met daadwerklike stappe sodat die produk verban kan word. “My firma tree op namens verskeie slagoffers wat met aansteekjel gebrand het, waar onder Isabella (Pippie) Kruger en Liana (Lulu) Rossouw,” het Van der Merwe gesê. “Ons regspan bestaan tans uit twee top senior advokate, ŉ junior advokaat en twee prokureurs. Ons word verder ondersteun deur hoog aangeskrewe branddeskundiges en ŉ rekonstruktiewe spesialis.” Van der Merwe het gesê die middel bevat etanol, wat hoogs plofbaar is. “Dit is uiters gevaarlik omdat die jel nie altyd sigbaar brand nie en die blou vlam baie moeilik is om raak te sien. Ons oogmerk is om die regering te dwing om die nodige stappe te neem ten einde hierdie hoogs gevaarlike jel van die winkelrakke te laat verwyder, aangesien ons van mening is dat die jel nie aan die nodige veiligheidsregulasies voldoen nie en verder ook nie die nodige en/of voldoende waarskuwings en gebruiksaanwysings op die verpakking vertoon nie,” het hy bygevoeg. Pippie het derdegraadse brandwonde oor 80% van haar lyfie opgedoen toe aansteekjel tydens ŉ braai op Oujaarsaand 2011 in haar pa Erwin, se hande ontplof het. Liana (Lulu) Rossouw is op 23 Junie 2012 soortgelyk beseer, ook toe haar pa dié jel gebruik het om die vuur aan te steek. Van der Merwe het ŉ beroep op die publiek gedoen om sy onderneming te skakel met enige gevalle waar mense gebrand het. “Hoe meer gevalle ons as bewyse het, hoe beter is ons kans om so spoedig moontlik in te gryp en te verhoed dat so iets weer gebeur.” Bel Van der Merwe by 083 310 3972.